**Τσαρλς Σίμικ** (Charles Simic)

***Επικών διαστάσεων κούρασή μου***

Μου αρέσει όταν
Ο Αχιλλέας
Σκοτώνεται
Και ακόμη και ο φίλος του Πάτροκλος –
Και εκείνος ο θερμοκέφαλος Έκτορας –
Και ολόκληρη Ελλήνων και Τρώων
Η Χρυσή Νεολαία
Λίγο πολύ
Με έμπειρο τρόπο σφαγιάζονται
Ώστε τελικά επικρατεί
Ειρήνη και ησυχία
(Έχοντας οι θεοί προσωρινά
Σκάσει)
Μπορεί να ακούσει κανείς
Ένα πουλί να τραγουδά
Και μια κόρη να ρωτά τη μητέρα της
Αν μπορεί να πάει στο πηγάδι
Και βεβαίως μπορεί
Από εκείνο το υπέροχο μικρό μονοπάτι
Που περνά
Από τον ελαιώνα

Μετάφραση: [Γιώργος Χουλιάρας](https://www.hartismag.gr/yiorgos-chouliaras) [πηγή: <https://www.hartismag.gr/hartis-12/metafrash/kosmologia-toy-xaroy-alla-poihmata-toy-tsarls-simik>]

**ΘΕΜΑ Γ**

Ποιο είναι το θέμα του ποιήματος; Να σχολιάσεις τον τρόπο με τον οποίο το αντιμετωπίζει το ποιητικό υποκείμενο; (100-150 λέξεις).

**ΕΝΔΕΙΚΤΙΚΕΣ ΑΠΑΝΤΗΣΕΙΣ**

**1.** [της Χ.Τ.]

Το θέμα που, κατά τη γνώμη μου, θίγει το ποίημα είναι το κατά πόσο ο πόλεμος αποτελεί αναγκαστικό αίτιο, προκειμένου να επέλθει τελικά η ειρήνη. Μολονότι στην αρχή φαίνεται πως ο σφαγιασμός των μεγάλων προσωπικοτήτων που ηγούνται του πολέμου («*Αχιλλέας, Πάτροκλος, Έκτορας*») καθώς και των υπολοίπων στρατιωτών («*Η Χρυσή Νεολαία*»), αποτελεί τη μόνη λύση, προκειμένου να πραγματοποιηθεί η ειρήνη, το ποιητικό υποκείμενο θέτει τον παράγοντα της χρονικής διάρκειας αυτής («*Προσωρινά*»). Πράγματι, ο θάνατος των αντιμαχόμενων παρατάξεων επιφέρει εικόνες ησυχίας και γαλήνης («*Ένα πουλί τραγουδά*», «*Μια κόρη να ρωτά τη μητέρα*»), ωστόσο η διάρκεια αυτών είναι ελάχιστη και δεν αποτελεί μια μόνιμη κατάσταση. Συμμερίζομαι την άποψη του ποιητικού υποκειμένου, εφόσον ύστερα από τις μεγάλες συγκρούσεις ακολουθεί μια ανάπαυλα στις αντιμαχίες, η οποία επισφραγίζεται με συμφωνίες και σύμφωνα. Ωστόσο, η επιδερμική οικοδόμηση της ειρήνης γίνεται φανερή μόλις «*Οι θεοί μιλήσουν και πάλι*» και δημιουργηθούν καινούριες συνθήκες εμπλοκής. [λ. 145]

**2.** [της Ρ.Κ.]

Κατά την άποψή μου, το θέμα του κειμένου είναι η ψυχική κατάσταση που δημιουργεί ο πόλεμος στους ανθρώπους. Η στάση του ποιητικού υποκειμένου, δηλαδή η εκδήλωση χαράς προς τον θάνατο ορισμένων ανθρώπων, αφού αυτός θα επιφέρει ένα καθεστώς ειρήνης, αλλά και ο τίτλος του κειμένου (: *Επικών διαστάσεων κούρασή μου*) κάνει φανερή την ψυχική ζημιά που έχει υποστεί το ποιητικό υποκείμενο από τον πόλεμο. Διακρίνεται μάλιστα και μια ειρωνεία από μεριάς του προς τον πόλεμο («*με έμπειρο τρόπο σφαγιάζοντα*ι», «*Έχοντας οι θεοί προσωρινά/ Σκάσει*»), σαν να θεωρεί άσκοπη όλη αυτή την αιματοχυσία και να αναμένει το τέλος της, ώστε να μπορέσει να ευχαριστηθεί την ειρηνική καθημερινότητα, στην οποία φαίνεται να δίνει μεγάλη αξία («*Ώστε τελικά επικρατεί ειρήνη και ησυχία», Μπορεί να ακούσεις.. να τραγουδά*»). [λ. 124]